Весела Василева
Тихо

chitanka.info

Снегът,

снегът, който бавно вали,

невидим в небето студено,

снегът, който бавно покри

земята, от студ вкоравена,

снегът, който меко хрупти

под стъпките и покрива градът,

снегът.

Димът,

димът, който бавно извива,

разгъва големи ветрила

над малките сиви комини,

димът, който бавно отива

в небето от лъскава свила,

сякаш къщите ще заминат,

димът, който леко играе,

безмълвно рисунки чертае,

димът, който тихо трепти над градът,

димът.

И ти,

до прозореца тихо застанал,

и ти — с уморени и бавни очи

гледаш някаква сънна картина

през стъклото във рамката бяла,

и ти — знаеш — всичко така ще отмине…

Вали.

1941

Издание:

Весела Василева. „Стихотворения. Лирични фрагменти. Писма.“, С. 1990 г., Издателство Български писател. Съставители: Ангелина Василева-Огнянова, Блага Димитрова, Невена Стефанова. Редакция и бележки: Блага Димитрова. Предговор от Петър Динеков.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.